text: Solid opbakning til Carl Holst
  02 marts 2016 kl. 16.39
  Carl Holsts comeback skaber glæde i Venstre i Esbjerg.
  Både venstreborgmesteren Johnny Søtrup (V) og formanden for Venstre i Esbjerg Omegnskreds er glade for, at Carl Holst nu vender tilbage til Folketinget torsdag. Carl Holst kan nemlig hjælpe Sydvestjylland og Esbjerg med at tale deres sager på Christiansborg, lyder det fra Johnny Søtrup.
  - Vi har i nogle måneder savnet et talerør her fra vores kommune – her fra Esbjerg Kommune – direkte ind på Christiansborg, siger Johnny Søtrup til TV SYD
  Jan Schou Jørgensen (V), der er formand for Venstre i Esbjerg Omegnskreds står også bag Carl Holst og hans tilbagevenden til Folketinget.
  - Han repræsenterer det her område. Han er valgt i det her område, og han er en dygtig politiker. Så selvfølgelig bakker vi ham op – alt det vi overhovedet kan, siger Jan Schou Jørgensen til TV SYD.
  
  